Vedtatt av styret i [SELSKAP] den [dato].

Bevissikringsmanual

Retningslinjer for bevissikring fra Konkurransemyndigheter

# Hva er bevissikring?

Konkurransemyndighetene i Norge og EU/EØS har omfattende myndighet til å etterforske potensielle brudd på konkurransereglene, og bevissikring er et slikt uanmeldt innledende skritt i konkurransemyndighetenes etterforskning. Ettersom bevissikringen skjer uanmeldt og som regel tidlig på morgenen, kalles bevissikring ofte «dawn raid» eller «razzia».

Formålet med bevissikringen er å søke etter fysiske dokumenter, elektroniske data mv. som kan tjene som bevis i etterforskningen av potensielle brudd på konkurransereglene.

Bevissikringen skjer uanmeldt ettersom selskapet eller ansatte ellers kan slette dokumenter, e-poster mv., forberede en forklaring eller «historie» for etterforskerne, tipse eventuelle andre involverte, eller på annen måte hindre etterforskningen.

Omfanget av bevissikringen er varierende. Bevissikringen kan ha en varighet fra én til flere dager, etterforskningsteamet kan variere fra én-to etterforskere til en stor gruppe, og bevissikringen kan gjennomføres ved én eller flere lokasjoner.

# Hvem kan gjennomføre bevissikring?

Det er potensielt tre ulike konkurransemyndigheter som kan gjennomføre bevissikring hos norske foretak, eller norske filialer:

**Konkurransetilsynet** vil gjennomføre bevissikringen ved mistanke om at et norsk foretak har handlet i strid med den norske konkurranseloven.

**EFTAs Overvåkningsorgan (ESA**) vil gjennomføre bevissikringen ved mistanke om at et foretak etablert i en EØS/EFTA-medlemsstat (Norge, Island og Liechtenstein) har handlet i strid med konkurransereglene i EØS-avtalen. ESA kan be om bistand fra Konkurransetilsynet, eller be Konkurransetilsynet gjennomføre bevissikringen på deres vegne.

**EU-Kommisjonen** vil gjennomføre bevissikringen ved mistanke om at et foretak etablert i et EU-land har handlet i strid med konkurransereglene i EU-traktaten. EU-Kommisjonen vil normalt være bistått av Konkurransetilsynet.

# Samarbeid med konkurransemyndighetene under bevissikringen

Samarbeid med konkurransemyndighetene er viktig under bevissikringen for å unngå anklager om å ha forhindret etterforskningen eller risikere høyere bøter grunnet skjerpende omstendigheter når eventuell endelig bot fastsettes.

# Ved oppstart av bevissikringen

Følgende retningslinjer skal følges når etterforskere fra konkurransemyndighetene ankommer.

1. **Sjekk identifikasjonspapirer**

Etterforskere fra konkurransemyndighetene skal alltid identifisere seg selv ved ankomst. Ta kopi av ID-papirer/legitimasjon, eller få i det minste en navneliste/visittkort med navn.

1. **Be om å få se tingrettens beslutning om bevissikring**

Konkurransemyndighetene kan ikke gjennomføre bevissikring uten å ha fremsatt begjæring om dette for tingretten, og fått rettens beslutning om bevissikring. Ta kopi av tingrettens beslutning og send til advokat.

1. **Sjekk hvilke lokaler bevissikringen gjelder**

Bevissikring kan gjennomføres i lokaler, eiendommer, transportmidler og andre oppbevaringssteder, samt i ansattes privatboliger. Tingrettens beslutning vil angi i hvilke lokaler bevissikring kan gjennomføres. Kontroller i hvilke lokaler bevissikring kan gjennomføres, og varsle eventuelle personer og filialer/lokasjoner som er spesielt nevnt i beslutningen. Omfattes private hjem, bør en sørge for at øvrige familiemedlemmer til den ansatte ikke oppholder seg i boligen.

1. **Umiddelbart kontakt [SELSKAP] sin ledelse og eksterne advokat**

|  |  |  |  |
| --- | --- | --- | --- |
| **[SELSKAP]** | | | |
|  |  |  |  |
|  |  |  |  |
|  |  |  |  |
|  |  |  |  |

|  |  |  |  |
| --- | --- | --- | --- |
| **Arntzen de Besche Advokatfirma AS** | | | |
| Advokat Espen Bakken | eib@adeb.no | +47 23 89 46 51 | Oslo |
| Advokat Stein Ove Solberg | sos@adeb.no | +47 98 29 45 89 | Oslo |
| Sentralbord |  | +47 23 89 40 00 | Oslo |

1. **Be kontrollørene vente til intern eller ekstern advokat ankommer**

Foretak og ansatte har rett til å la seg bistå av advokat under bevissikringen. Konkurransemyndighetene har imidlertid ikke plikt til å vente på advokat før bevissikringen iverksettes, men bør anmodes om å avvente. Det er viktig at advokaten kommer raskt på stedet.

1. **Finn et egnet møterom e.l. som kontrollørene kan disponere, bistand til kopiering mv.**

Bidra til å legge de praktiske forhold til rette for kontrollørene, og finn et egnet møterom som kan disponeres under bevissikringen og tilby bistand til kopiering av materiale.

1. **Informasjon eksternt og internt**

**Internt:** En bevissikring kan oppleves dramatisk for de ansatte, og det er derfor viktig med god informasjon internt om kontrollen og hvordan de ansatte skal opptre under kontrollen. Eksterne møter må ofte avlyses den dagen kontrollen pågår.

**Eksternt:** En bevissikring vil raskt kunne bli kjent i media, og kan stille bedriften i et dårlig lys selv om brudd på konkurranseloven ikke er konstatert. Konkurransemyndighetene kan også publisere i en pressemelding at bevissikring er foretatt. Ekstern kommunikasjon kan derfor være fornuftig, f.eks. i form av en pressemelding. Merk imidlertid at dersom bevissikringen gjennomføres etter at bedriften har varslet konkurransemyndighetene om forholdet ved en lempningssøknad, må all kommunikasjon utad avklares med myndighetene i forkant.

# Under bevissikringen

Følgende retningslinjer skal følges når etterforskere fra konkurransemyndighetene gjennomfører bevissikring.

1. **Sørg alltid for at en medarbeider eller advokat følger etterforskerne rundt i lokalene**

Alloker ansatte og advokat slik at ingen etterforsker går eller gjennomfører bevissikring alene. Sørg i størst mulig grad for å nedtegne en oversikt over hvilke dokumenter etterforskerne tar kopi av/tar med seg, og at [SELSKAP] i alle fall får beholde en kopi. Sørg for å skrive ned alle spørsmål etterforskerne har til medarbeiderne, og alle svar som blir gitt.

1. **Konkurransemyndighetene har vid adgang til å søke etter bevis**

Konkurransetilsynet kan gjennomgå og ta kopi/speile fysiske dokumenter og elektronisk materiale, slik som e-postinnbokser, servere, telefoner, nettbrett m.m. Alloker ansatte til å bistå med eventuell kopiering ved behov.

1. **Ikke gi ut korrespondanse m.m. fra advokater**

Utgangspunktet er at alle typer fysiske dokumenter og elektronisk materiale kan gjennomgås, med unntak av advokatkorrespondanse med advokat. All korrespondanse med ekstern advokat er omfattet av taushetsplikt og skal derfor ikke utgis til etterforskere. Korrespondanse med eventuell internadvokat er det kun EU-Kommisjonen og ESA som kan kreve utlevert, men ikke det norske Konkurransetilsynet.

1. **Ikke svar på spørsmål uten at advokat er til stede**

Enhver person som konkurransemyndighetene ønsker å stille spørsmål til har rett til å ha et vitne til stede. Det beste er å ha en advokat til stede under en forklaring, fordi det oftest oppstår vanskelige problemstillinger rundt i hvor stor grad en person har plikt til å forklare seg av hensyn til vernet mot selvinkriminering.

# Ved avslutning av bevissikringen

1. **Gjennomgang av beslaget sammen med konkurransemyndighetene**

Konkurransemyndighetene kan som utgangspunkt kun ta med seg kopier av de beslaglagte dokumentene. Tilsynet kan bare ta med seg originale dokumenter dersom:

1. originalen i seg selv antas å ha en særskilt bevisverdi,
2. bevisverdien vil reduseres ved kopiering, eller
3. dokumentet antas å være et særlig sentralt bevis

Beslag av eventuelle originaler bør derfor gjennomgås for å vurdere om vilkårene er oppfylt.

Dersom konkurransemyndighetene tar med seg originaldokumenter, skal [SELSKAP] gis kopi så fremt det kan skje uten skade eller fare for etterforskningen.

Gjennomgå beslaget, og sørg for at advokatkorrespondanse tar ut av beslaget (se over).

# Umiddelbart etter at bevissikringen er avsluttet

[SELSKAP] bør sammen med advokaten systematisere alle opplysningene om bevissikringen og nedtegne et referat for bruk i det videre arbeid opp mot konkurransemyndighetene.